b"\n_START_ARTICLE_\nKoiras\n_START_PARAGRAPH_\nKoiras (angl. coir), kokoso pluo\xc5\xa1tas\xc2\xa0\xe2\x80\x93 nat\xc5\xabralus grubus pluo\xc5\xa1tas, gaunamas i\xc5\xa1 kokospalm\xc4\x97s vaisi\xc5\xb3 plau\xc5\xa1ingo mezokarpio sluoksnio. \xc5\xa0is sluoksnis dengia kokospalm\xc4\x97s kaulavaisio kauliuk\xc4\x85 (vadinam\xc4\x85j\xc4\xaf kokoso rie\xc5\xa1ut\xc4\x85)._NEWLINE_Rudasis koiras gaunamas i\xc5\xa1 prinokusi\xc5\xb3 kokos\xc5\xb3, i\xc5\xa1 jo gaminami bald\xc5\xb3 pamink\xc5\xa1tai, mai\xc5\xa1ai, dembliai, dur\xc5\xb3 kilim\xc4\x97liai, vazon\xc4\x97liai daig\xc5\xb3 auginimui ir pan. Baltasis koiras gaunamas i\xc5\xa1 nesubrendusi\xc5\xb3 kokos\xc5\xb3, i\xc5\xa1 jo gaminamos virv\xc4\x97s, \xc5\xbevejybiniai tinklai.\n_START_SECTION_\nEtimologija\n_START_PARAGRAPH_\n\xc5\xbdodis kil\xc4\x99s i\xc5\xa1 tamil. kayiru 'virv\xc4\x97'.\n_START_SECTION_\nIstorija\n_START_PARAGRAPH_\nVirv\xc4\x97s ir takela\xc5\xbeas i\xc5\xa1 kokos\xc5\xb3 pluo\xc5\xa1to naudojami nuo senov\xc4\x97s. Indijos j\xc5\xabrininkai, plaukioj\xc4\x99 \xc4\xaf Malaj\xc4\x85, Jav\xc4\x85, Kinij\xc4\x85 ir Arabijos \xc4\xaflank\xc4\x85, \xc5\xa1imtme\xc4\x8diais laivuose naudojo virves i\xc5\xa1 koiro. XI a. arab\xc5\xb3 ra\xc5\xa1ytojai min\xc4\x97jo plat\xc5\xb3 koiro naudojim\xc4\x85 laiv\xc5\xb3 virv\xc4\x97ms ir takela\xc5\xbeui._NEWLINE_D. Britanijoje koiro pramon\xc4\x97 atsirado XIX a. antroje pus\xc4\x97je. 1840\xc2\xa0m. kapitonas Widely, kartu su kapitonu Loganu ir Thomas Treloar, Ladgeit Hile (Ludgate Hill) \xc4\xafk\xc5\xabr\xc4\x97 gerai \xc5\xbeinom\xc4\x85 kilim\xc5\xb3 kompanij\xc4\x85 \xe2\x80\x9eTreloar and Sons\xe2\x80\x9c, gaminusi\xc4\x85 i\xc5\xa1 koiro \xc4\xafvairius audeklus, tinkamus grind\xc5\xb3 patiesalams.\n_START_SECTION_\nApdorojimas\n_START_PARAGRAPH_\nKokoso rie\xc5\xa1utai yra kokospalm\xc4\x97s vaisiai. Subrendusi palm\xc4\x97 per metus u\xc5\xbeaugina 50\xe2\x80\x93100 kokos\xc5\xb3. Subrend\xc4\x99 kokosai renkami nuo \xc5\xbeem\xc4\x97s, o ne visai subrend\xc4\x99 skinami nuo palmi\xc5\xb3. Laipiotojas gali per dien\xc4\x85 nuskinti apie 25 palmes. Skynikas su kartimi, turin\xc4\x8dia gele\xc5\xbet\xc4\x99, gali per dien\xc4\x85 nuimti derli\xc5\xb3 nuo 250 palmi\xc5\xb3._NEWLINE_\xc5\xbdali kokosai, nuskinti po 6\xe2\x80\x9312 m\xc4\x97nesi\xc5\xb3, turi balt\xc4\x85 pluo\xc5\xa1t\xc4\x85. Rudasis pluo\xc5\xa1tas gaunamas i\xc5\xa1 visi\xc5\xa1kai subrendusi\xc5\xb3 kokos\xc5\xb3, kurie tinka kopros gamybai. Plau\xc5\xa1ingas vaisiaus apvalkalas atskiriamas nuo rie\xc5\xa1uto rankomis\xc2\xa0\xe2\x80\x93 kokosas u\xc5\xbesmeigiamas ant specialaus smaigo, taip perskeliant plau\xc5\xa1ing\xc4\x85j\xc4\xaf apvalkal\xc4\x85, kuris po to nuimamas. Patyr\xc4\x99s kokos\xc5\xb3 luk\xc5\xa1tentojas per dien\xc4\x85 gali taip apdoroti apie 2000 kokos\xc5\xb3. Dabar naudojamos ir specialios ma\xc5\xa1inos, kurios atskiria luk\xc5\xa1tus (iki 2000 kokos\xc5\xb3 per valand\xc4\x85).\n_START_SECTION_\nBaltasis koiras\n_START_PARAGRAPH_\nNesubrendusi\xc5\xb3 kokos\xc5\xb3 luk\xc5\xa1tai pakabinami up\xc4\x97s vandenyje ar vandeniu u\xc5\xbepildytose duob\xc4\x97se ir laikomi iki de\xc5\xa1imties m\xc4\x97nesi\xc5\xb3. Tuo metu bakterijos suskaido apie plau\xc5\xa1us esan\xc4\x8dius audinius ir i\xc5\xa1laisvino plau\xc5\xa1us. \xc5\xa0is procesas vadinamas angl. retting 'mirkymas'. Po to luk\xc5\xa1tai yra rankomis tar\xc5\xa1omi, kad ilgi plau\xc5\xa1ai atsiskirt\xc5\xb3. Gauti plau\xc5\xa1ai d\xc5\xbeiovinami ir valomi. Valyti plau\xc5\xa1ai tinka verpimui._NEWLINE_Indijos Mokslini\xc5\xb3 ir pramonini\xc5\xb3 tyrim\xc5\xb3 tarybos (angl. Council of Scientific and Industrial Research; CSIR) Tarpdisciplinini\xc5\xb3 moksl\xc5\xb3 ir technologij\xc5\xb3 nacionalinio instituto Tiruvanantapurame tyr\xc4\x97jai suk\xc5\xabr\xc4\x97 biologin\xc4\xaf metod\xc4\x85, leid\xc5\xbeiant\xc4\xaf atskirti kokos\xc5\xb3 luk\xc5\xa1t\xc5\xb3 koiro plau\xc5\xa1us neter\xc5\xa1iant aplinkos. \xc5\xa0iame metode naudojami fermentai, kuri\xc5\xb3 d\xc4\x97ka mirkant vandens tar\xc5\xa1a labai suma\xc5\xbe\xc4\x97ja.\n_START_SECTION_\nPanaudojimas\n_START_PARAGRAPH_\nI\xc5\xa1 rudojo koiro daro grind\xc5\xb3 ir dur\xc5\xb3 kilim\xc4\x97lius, demblius, \xc5\xa1epe\xc4\x8dius, \xc4\x8diu\xc5\xbeinius, mai\xc5\xa1us. Nedidelis kiekis koiro panaudojamas \xc5\xa1pagato gamyboje. Spirali\xc5\xa1kai veltas koiro pluo\xc5\xa1tas naudojamas \xc4\x8diu\xc5\xbeiniams u\xc5\xbepildyti. I\xc5\xa1 koiro pagaminti lak\xc5\xa1tai naudojami upi\xc5\xb3 krant\xc5\xb3 ir kalv\xc5\xb3, pylim\xc5\xb3 ir pana\xc5\xa1i\xc5\xb3 \xc5\xa1lait\xc5\xb3 sutvirtinimui kaip apsauga nuo vandens erozijos. Daug rudojo koiro, apipurk\xc5\xa1to lateksu, kuris sutvirtina koiro plau\xc5\xa1us, naudojama automobili\xc5\xb3 s\xc4\x97dyni\xc5\xb3 pamink\xc5\xa1tams gaminti. Taip pat koiras naudojamas \xc5\xa1ilumin\xc4\x97s izoliacijos bei pakuot\xc4\x97s gamyboje._NEWLINE_Daug baltojo koiro naudojama virvi\xc5\xb3 gamyboje. D\xc4\x97l atsparumo s\xc5\xabriam vandeniui baltasis koiras naudojamas \xc5\xbevejybiniams tinklams gaminti._NEWLINE_Sodininkyst\xc4\x97je ir dar\xc5\xbeininkyst\xc4\x97je koir\xc4\x85 naudoja sraig\xc4\x97ms atbaidyti nuo pa\xc5\xbeeid\xc5\xbeiam\xc5\xb3 sodini\xc5\xb3. \xc5\xa0iltnami\xc5\xb3 augalininkyst\xc4\x97je ir grybininkyst\xc4\x97je koiras naudojamas kaip auginimo terpi\xc5\xb3 komponentas._NEWLINE_Koiras yra potencialus alergenas, kaip ir jo apdorojime naudojami lateksas ir kai kurios kitos med\xc5\xbeiagos. Tai svarbu \xc5\xbeinoti alergi\xc5\xa1kiems \xc5\xbemon\xc4\x97ms, kurie naudoja \xc4\x8diu\xc5\xbeinius ar baldus su koiru.\n_START_SECTION_\nKoiro gamintojai\n_START_PARAGRAPH_\nPer metus pasaulyje pagaminama apie 250 t\xc5\xabkst. ton\xc5\xb3 koiro. \xc5\xa0i gamyba labai svarbi kai kuriose besivystan\xc4\x8diojo pasaulio \xc5\xa1alyse. Indijoje, daugiausia Keralos pakrant\xc4\x97s rajonuose ir Tamilnade pagaminama apie 20\xc2\xa0% pasaulio baltojo koiro. \xc5\xa0ri Lanka pagamina apie 36\xc2\xa0% pasaulio rudojo koiro. Vir\xc5\xa1 50\xc2\xa0% pagaminto koiro sunaudojama \xc5\xa1alyse, kur j\xc4\xaf pagamino, pvz., Indijoje. Indija ir \xc5\xa0ri Lanka pagamina apie 90\xc2\xa0% pasaulio koiro produkcijos._NEWLINE_Neseniai koir\xc4\x85 pasaulio rinkai \xc4\x97m\xc4\x97 gaminti Meksika, Indonezija, Vietnamas, kai kurios Karib\xc5\xb3 j\xc5\xabros \xc5\xa1alys."